
ЧӐВАШ РЕСПУБЛИКИН
САККУНӖ

ЧӐВАШ РЕСПУБЛИКИНЧЕ 
ИНТЕРНАТ ХЫҪҪӐН ПУЛӐШСА ПЫРАССИ ҪИНЧЕН

Чӑваш Республикин Патшалӑх Канашӗ
2023 ҫулхи чӳк уйӑхӗн 30-мӗшӗнче
йышӑннӑ

1 статья. Ҫак Саккун йӗркелекен ыйтусем
Ҫак Саккун тӑлӑх ачасем тата ашшӗ-амӑшӗн асӑрхавӗсӗр юлнӑ ачасем валли уҫнӑ организацисенчен вӗренсе тухнӑ ачасем тӗлӗшпе Чӑваш Республикинче интернат хыҫҫӑн пулӑшса пырас ӗҫе йӗркелес тата пурнӑҫлас енӗпе пулакан хутшӑнусене йӗркелет.

2 статья. Ҫак Саккунра усӑ куракан тӗп ӑнлавсемпе терминсем
Ҫак Саккун тӗллевӗсем валли Федерацин "Тӑлӑх ачасене тата ашшӗ-амӑшӗн асӑрхавӗсӗр тӑрса юлнӑ ачасене социаллӑ пулӑшу енӗпе хушма гарантисем парасси ҫинчен" 1996 ҫулхи раштав уйӑхӗн 21-мӗшӗнчи 159-ФЗ №-лӗ саккунӗнче усӑ куракан тӗп терминсемпе тата ӑнлавсемпе ҫав пӗлтерӗшпех, ҫавӑн пекех ҫак тӗп ӑнлавсемпе усӑ кураҫҫӗ:
вӗренсе тухакансем – 18 ҫула ҫитмен тӑлӑх ачасем тата ашшӗ-амӑшӗн асӑрхавӗсӗр юлнӑ ачасем, ҫавӑн пекех тӑлӑх ачасем тата ашшӗ-амӑшӗн асӑрхавӗсӗр юлнӑ ачасем валли уҫнӑ организацисенчен вӗренсе тухнӑ, 18 ҫултан пуҫласа 23 ҫулчченхи ӳсӗмри тӑлӑх ачасен тата ашшӗ-амӑшӗн асӑрхавӗсӗр юлнӑ ачасен шутӗнчи ҫынсем;
интернат хыҫҫӑн пулӑшса пырас ӗҫ – интернат хыҫҫӑн пулӑшса пырас ӗҫӗн субъекчӗсем хутшӑнса ӗҫленине тӗпе хурса вӗренсе тухакансене пӗлӳ илес, ӗҫе вырнаҫтарас, вӗсен саккунлӑ прависемпе интересӗсене пурнӑҫа кӗртес, обществӑри условисене хӑнӑхма пулӑшас тата хӑй тӗллӗн пурӑнма хатӗрлес тӗллевсемпе пурнӑҫлакан мероприятисен комплексӗ;
наставник – вӗренсе тухакана интернат хыҫҫӑн пулӑшса пырас ӗҫ ҫинчен калакан договора (малалла ҫавӑн пекех – договор) тӗпе хурса интернат хыҫҫӑн пулӑшса пыма тата унӑн прависемпе саккунлӑ интересӗсене хӳтӗлеме явӑҫтарнӑ ҫын.

3 статья.	Чӑваш Республикин интернат хыҫҫӑн пулӑшса пырас ӗҫ енӗпе йышӑнакан саккунӗсем 
Чӑваш Республикин интернат хыҫҫӑн пулӑшса пырас ӗҫ енӗпе йышӑнакан саккунӗсем Раҫҫей Федерацийӗн Конституцийӗ, федераци саккунӗсем тата Раҫҫей Федерацийӗн ытти нормативлӑ право акчӗсем ҫинче никӗсленеҫҫӗ тата ҫак Саккунран, Чӑваш Республикин ытти саккунӗсенчен тата Чӑваш Республикин ытти нормативлӑ право акчӗсенчен тӑраҫҫӗ.

4 статья.	Интернат хыҫҫӑн пулӑшса пырас ӗҫри тӗп задачӑсем 
Интернат хыҫҫӑн пулӑшса пырас ӗҫри тӗп задачӑсем ҫаксем пулса тӑраҫҫӗ:
вӗренсе тухакансене пурлӑхпа ҫыхӑнман харкамлӑх прависене, пурлӑх прависене тата саккунлӑ интересӗсене пурнӑҫлас тата хӳтӗлес енӗпе пулӑшса пырасси;
вӗренсе тухакансене пӗлӳ илме тата ӗҫе вырнаҫма пулӑшса пырасси;
вӗренсе тухакансене социаллӑ условисене хӑнӑхма тата хӑй тӗллӗн пурӑнма кирлӗ хӑнӑхусене аталантарма пулӑшса пырасси.

5 статья.	Чӑваш Республикин патшалӑх влаҫӗн органӗсен интернат хыҫҫӑн пулӑшса пырас енӗпе пурнӑҫламалли полномочийӗсем 
1. Чӑваш Республикин Патшалӑх Канашӗн интернат хыҫҫӑн пулӑшса пырас енӗпе пурнӑҫламалли полномочийӗсен шутне ҫаксем кӗреҫҫӗ:
1) интернат хыҫҫӑн пулӑшса пырас ӗҫ енӗпе Чӑваш Республикин саккунӗсене йышӑнасси;
2) интернат хыҫҫӑн пулӑшса пырас ӗҫ енӗпе Чӑваш Республикин саккунӗсене пӑхӑннине тата вӗсене мӗнле пурнӑҫланине тӗрӗслесси;
3) Раҫҫей Федерацийӗн саккунӗсемпе тата Чӑваш Республикин саккунӗсемпе килӗшӳллӗн унӑн компетенцине кӗртнӗ ытти полномочисене пурнӑҫласси.
2. Чӑваш Республикин Министрсен Кабинечӗн интернат хыҫҫӑн пулӑшса пырас ӗҫ енӗпе пурнӑҫламалли полномочийӗсен шутне ҫаксем кӗреҫҫӗ:
1) Чӑваш Республикинче интернат хыҫҫӑн пулӑшса пырас ӗҫе тумалли йӗркене тата интернат хыҫҫӑн пулӑшса пырас ӗҫ енӗпе Чӑваш Республикин ытти нормативлӑ право акчӗсене йышӑнасси;
2) интернат хыҫҫӑн пулӑшса пырас ӗҫ енӗпе Чӑваш Республикин ӗҫ тӑвакан полномочиллӗ органне (малалла – полномочиллӗ орган) палӑртасси; 
3) Раҫҫей Федерацийӗн саккунӗсемпе тата Чӑваш Республикин сакку-нӗсемпе килӗшӳллӗн унӑн компетенцине кӗртнӗ ытти полномочисене пурнӑҫласси.
3. Полномочиллӗ органӑн интернат хыҫҫӑн пулӑшса пырас ӗҫ енӗпе пурнӑҫламалли полномочийӗсен шутне ҫаксем кӗреҫҫӗ:
1) опекӑпа попечительство органӗсем интернат хыҫҫӑн пулӑшса пырас ӗҫе тунӑ чухне вӗсен ӗҫне-хӗлне тӗрӗслесси тата координацилесси;
2) интернат хыҫҫӑн пулӑшса пыракан службӑн ӗҫне-хӗлне тӗрӗслесси тата координацилесси; 
3) наставник пулма килӗшекен ҫынсен реестрне (малалла – реестр) тумалли тата ӑна тытса пымалли йӗркене ҫирӗплетесси;
4) интернат хыҫҫӑн пулӑшса пыма кирлӗ тесе йышӑннӑ вӗренсе тухакансене шута илмелли йӗркене палӑртасси тата шута илесси;
5) вӗренсе тухакансене (вӗсем тӗлӗшпе интернат хыҫҫӑн пулӑшса пырас ӗҫе йӗркеленӗ) шута илмелли йӗркене ҫирӗплетесси; 
6) ҫак Саккунпа тата Чӑваш Республикин ытти нормативлӑ право акчӗсемпе килӗшӳллӗн ытти полномочисене пурнӑҫласси.

6 статья.	Интернат хыҫҫӑн пулӑшса пырас ӗҫӗн субъекчӗсем
Интернат хыҫҫӑн пулӑшса пырас ӗҫӗн субъекчӗсен шутне полномочиллӗ орган, опекӑпа попечительство органӗсем, интернат хыҫҫӑн пулӑшса пыракан служба, наставниксем кӗреҫҫӗ. 
7 статья.	Интернат хыҫҫӑн пулӑшса пырас ӗҫе ҫирӗплетесси
1. Ҫул ҫитмен вӗренсе тухакансене интернат хыҫҫӑн пулӑшса пырас ӗҫе интернат хыҫҫӑн пулӑшса пырас ӗҫ ҫинчен калакан договора (ӑна интернат хыҫҫӑн пулӑшса пыракан служба е тата наставник, опекӑпа попечительство органӗ тата вӗренсе тухакан хушшинче тунӑ) тӗпе хурса тӳлевсӗр туса пыраҫҫӗ. 
Ҫул ҫитмен вӗренсе тухакан ҫула ҫитиччен гражданла правасемпе тулли усӑ куракан ҫын шутне кӗнӗ, е тата ҫул ҫитмен вӗренсе тухакана тулли праваллӑ (ирӗкленнӗ) тесе йышӑннӑ чухне интернат хыҫҫӑн пулӑшса пырас ӗҫе ҫак статьян 2-мӗш пайӗнче кӑтартнӑ йӗркепе палӑртаҫҫӗ.
2. Ҫула ҫитнӗ вӗренсе тухакансене интернат хыҫҫӑн пулӑшса пырас ӗҫе интернат хыҫҫӑн пулӑшса пырас ӗҫ ҫинчен калакан договора (ӑна интернат хыҫҫӑн пулӑшса пыракан служба е тата наставник, полномочиллӗ орган тата вӗренсе тухакан хушшинче тунӑ) тӗпе хурса тӳлевсӗр туса пыраҫҫӗ. 
3. Интернат хыҫҫӑн пулӑшса пырас ӗҫӗн срокне интернат хыҫҫӑн пулӑшса пырас ӗҫ ҫинчен калакан договорта кашни валли уйрӑм ҫирӗплетеҫҫӗ, анчах та вӗренсе тухакан 23 ҫул тултариччен ытла мар.
4. Интернат хыҫҫӑн пулӑшса пырас ӗҫ ҫинчен калакан договорӑн тӗслӗх формине полномочиллӗ орган ҫирӗплетет, унта ҫаксене пӑхса хӑвармалла:
енсен прависене тата тивӗҫӗсене;
договора улшӑну кӗртес тата пӑрахӑҫлас ӗҫӗн йӗркине тата условисене;
договор вӑйӗн срокне;
вӗренсе тухакан тӗлӗшпе интернат хыҫҫӑн пулӑшса пырас ӗҫе мӗнле пурнӑҫланине тӗрӗслев тумалли йӗркене;
договора срокчен пӑрахӑҫламалли сӑлтавсене.
5. Интернат хыҫҫӑн пулӑшса пырас ӗҫ ҫинчен калакан договорпа опекӑпа попечительство органӗн Раҫҫей Федерацийӗн саккунӗсемпе тата Чӑваш Республикин саккунӗсемпе пӑхса хӑварнӑ полномочийӗсене интернат хыҫҫӑн пулӑшса пыракан служба, наставник ҫине тиеме юрамасть.
6. Вӗренсе тухакан опекӑна (попечительствӑна) илнӗ усрав (патронатлӑ) ҫемьере пурӑнать пулсан, ун тӗлӗшпе интернат хыҫҫӑн пулӑшса пырас ӗҫе тумаҫҫӗ.
8 статья. Интернат хыҫҫӑн пулӑшса пыракан служба
Интернат хыҫҫӑн пулӑшса пыракан служба шутне тӑлӑх ачасем тата ашшӗ-амӑшӗн асӑрхавӗсӗр юлнӑ ачасем валли уҫнӑ организацисем, Чӑваш Республикин интернат хыҫҫӑн пулӑшса пымалли ӗҫе пурнӑҫлакан полномочиллӗ органа пӑхӑнакан патшалӑх вӗренӳ организацийӗсем кӗреҫҫӗ.

9 статья. Наставниксем
1. Наставниксем пулма Чӑваш Республикин территорийӗнче ялан пурӑнакан, 30 ҫул тултарнӑ, пӗтӗмӗшле вӑтам пӗлӳ илнӗ тулли праваллӑ Раҫҫей Федерацийӗн гражданинӗсем пултараҫҫӗ.
2. Ҫаксем наставник пулма пултараймаҫҫӗ:
1) ашшӗ-амӑшӗн прависенчен хӑтарнӑ е ашшӗ-амӑшӗн прависене чакарнӑ ҫынсем;
2) хӑйсен тивӗҫӗсене кирлӗ пек пурнӑҫламаншӑн опекунӑн (попечителӗн) тивӗҫӗсене пурнӑҫлассинчен хӑтарнӑ опекунсем (попечительсем) пулнӑ ҫынсем;
3) усрава илекенсем пулнӑ ҫынсем, енчен те усрава илнине вӗсен айӑпне пула пӑрахӑҫланӑ пулсан;
4) шала кайнӑ алкоголизм е наркомани чирӗсемпе чирлӗ ҫынсем;
5) суд йышӑнӑвӗ саккунлӑ йӗркепе вӑя кӗнӗ май педагогикӑра ӗҫлеме ирӗк ҫухатнӑ ҫынсем;
6) судпа айӑпланни пур е судпа айӑпланнӑ, харкам ҫыннӑн пурнӑҫӗпе сывлӑхне, ирӗклӗхне тата чысӗпе ят-сумне (психиатри пулӑшӑвне стационарлӑ условисенче паракан медицина организацине саккуна пӑсса вырнаҫтарнине тата элекленине шута илмесӗр), харкам ҫыннӑн арлӑх тӗкӗнменлӗхӗпе арлӑх ирӗклӗхне хирӗҫ, ҫемьене тата ҫул ҫитмен ҫамрӑксене, халӑх сывлӑхне тата общество этеплӗхне, конституци йӗркин никӗсӗсене тата патшалӑх хӑрушсӑрлӑхне хирӗҫ, ҫавӑн пекех общество хӑрушсӑрлӑхне хирӗҫ тунӑ преступленисемшӗн уголовлӑ йӗркепе хӗсӗрленекен е хӗсӗрленӗ (таса ята тавӑрмалли сӑлтавсемпе вӗсен тӗлӗшпе уголовлӑ хӗсӗрлеве пӑрахӑҫланӑ ҫынсемсӗр пуҫне) ҫынсем;
7) ҫак пайӑн 6-мӗш пунктӗнче кӑтартман ятарласа тунӑ ытти йывӑр 
е уйрӑмах йывӑр преступленисемшӗн суд айӑплавӗ сирӗлмен е вӗҫленмен ҫынсем.
3. Наставник пулма килӗшекен ҫын реестра кӗртме полномочиллӗ органа ыйтупа тухать тата полномочиллӗ орган ҫирӗплетнӗ перечень тӑрӑх документсем тӑратать.
4. Наставник ҫумне вӗренсе тухакансене пиллӗкрен ытла мар ҫирӗплетме пултараҫҫӗ.

10 статья. Интернат хыҫҫӑн пулӑшса пырас ӗҫре хавхалантарасси
Хӑйсен тивӗҫӗсене хастар тата тӳрӗ кӑмӑлпа пурнӑҫлакан интернат хыҫҫӑн пулӑшса пыракан службӑра ӗҫлекенсене, наставниксене полномочиллӗ орган (опекӑпа попечительство органӗ) сӗннипе Чӑваш Республикин патшалӑх влаҫӗн органӗсем, вырӑнти хӑй тытӑмлӑх органӗсем, вӗсем ӗҫлекен е вӗренекен организацисем хавхалантарма пултараҫҫӗ.
Хавхалантармалли майсене Чӑваш Республикин патшалӑх влаҫӗн органӗсем, вырӑнти хӑй тытӑмлӑх органӗсем, интернат хыҫҫӑн пулӑшса пыракан службӑра ӗҫлекен, наставник ӗҫлекен е вӗренекен организацисем палӑртаҫҫӗ.

11 статья. Ҫак Саккун вӑя кӗресси
Ҫак Саккун ӑна официаллӑ йӗркепе пичетлесе кӑларнӑ кун хыҫҫӑн вунӑ кун иртсен вӑя кӗрет. 

	Чӑваш Республикин
Пуҫлӑхӗ
	
О. Николаев

